VSL Sklep V Kp 19438/2015
Sodna praksa višjih sodišč, 2018-12-05

Alenka Gregorc Puš (preds.), Alijana Ravnik (poroč.), Milena Jazbec Lamut

skrajšani postopek - predobravnavni narok - predlog za izločitev dokazov - pravica do pritožbe - nedovoljena pritožba

Ko sodišče v skrajšanem postopku opravi predobravnavni narok, lahko stranke po drugem odstavku 83. člena ZKP (v zvezi s 429. členom ZKP) predlagajo izločitev dokazov le do konca tega naroka (če predobravavnega naroka ni bilo, pa do začetka glavne obravnave). Zoper sklep, ki ga sodišče izda na podlagi takega predloga, je dovoljena posebna pritožba (tretji odstavek 83. člena ZKP v zvezi s 429. členom ZKP).

Izločitev dokazov se lahko sicer predlaga tudi po koncu predobravnavnega naroka (do konca dokaznega postopka), vendar se sme sklep, s katerim je sodišče odločilo o tem predlogu (ne glede na to, ali je predlogu ugodilo ali ga zavrnilo) izpodbijati le s pritožbo zoper sodbo (četrti odstavek 340. člena ZKP v zvezi s 429. členom ZKP).

Pritožba obdolženčeve zagovornice se zavrže kot nedovoljena.

1. Okrajno sodišče v Kočevju je z izpodbijanim sklepom zavrnilo predloga obdolženčeve zagovornice za izločitev dokazov z dne 15. 9. 2017 in z dne 27. 10. 2017.

2. Zoper sklep se je pritožila obdolženčeva zagovornica zaradi bistvenih kršitev določb kazenskega postopka in zmotne ugotovitve dejanskega stanja. Pritožbenemu sodišču je predlagala, naj pritožbi ugodi in izpodbijano odločitev spremeni tako, da iz spisa izloči listine, katerih izločitev je predlagala z vlogama z dne 15. 9. 2017 in 27. 10. 2017; podrejeno, da se izpodbijani sklep razveljavi in zadeva vrne sodišču prve stopnje v novo odločanje.

4. Ker obravnavana zadeva poteka pred okrajnim sodiščem, se uporabljajo določbe t.i. skrajšanega postopka, ki jih Zakon o kazenskem postopku (ZKP) ureja v XXV. poglavju (430. - 444. člen ZKP). Po 429. členu ZKP se glede vseh vprašanj, ki v določbah od 430. do 444. člena ZKP niso urejena drugače, smiselno in subsidiarno uporabljajo določbe rednega postopka.

5. Četrti odstavek 435. člena ZKP določa, da je oprava t.i. predobravnavnega naroka v skrajšanem postopku fakultativna, kar pomeni, da se opravi le, če razpravljajoči sodnik oceni smotrnost predobravnavnega naroka. V primerih, ko se tak narok opravi, se smiselno uporabljajo določbe rednega postopka, in sicer XIXa. poglavja (od 285a. do 285f. člena ZKP).

6. Ko sodišče opravi predobravnavni narok, lahko stranke po drugem odstavku 83. člena ZKP (v zvezi s 429. členom ZKP) zahtevajo izločitev dokazov le do konca tega naroka (če predobravavnega naroka ni bilo, pa do začetka glavne obravnave). Zoper sklep, ki ga sodišče izda na podlagi takega predloga, je dovoljena posebna pritožba (tretji odstavek 83. člena ZKP v zvezi s 429. členom ZKP). Izločitev dokazov se lahko sicer predlaga tudi po koncu predobravnavnega naroka (do konca dokaznega postopka), vendar se sme sklep, s katerim je sodišče odločilo o tem predlogu (ne glede na to, ali je predlogu ugodilo ali ga zavrnilo) izpodbijati le s pritožbo zoper sodbo (četrti odstavek 340. člena ZKP v zvezi s 429. členom ZKP).

7. V obravnavanem primeru je bil dne 1. 4. 2016 (list. št. 26 - 27) opravljen predobravnavni narok, na katerem je bil podan predlog za izločitev razpravljajočega sodnika A. A. Višje sodišče je s sklepom Su 25/2016 z dne 5. 6. 2016 predlogu ugodilo ter izločilo navedenega sodnika. Zadeva je bila dodeljena novi sodnici - B. B., ki je za dne 27. 3. 2017 razpisala glavno obravnavo. Obdolženčeva zagovornica je vložila prošnjo za preložitev glavne obravnave, ki ji je sodnica ugodila ter razpisala nov narok za glavno obravnavo za dne 8. 5. 2017. Na tem naroku je zagovornica predlagala, naj se ponovno opravi predobravnavni narok. Sodnica je predlogu ugodila ter izdala sklep, da se predobravnavni narok opravi (list. št. 59).

8. Po dne 8. 5. 2017 opravljenem predobravnavnem naroku, je sodnica razpisala narok za glavno obravnavo za dne 10. 7. 2017 (list. št. 62). Obdolženčeva zagovornica je z vlogama z dne 15. 9. in 27. 10. 2017 podala pisni predlog za izločitev nedovoljenih dokazov, katere je sodišče prve stopnje z izpodbijanim sklepom zavrnilo.

9. V obravnavanem primeru, ko je bil torej opravljen predobravnavni narok in je obdolženčeva zagovornica oba predloga za izločitev dokazov vložila šele po koncu predobravnavnega naroka (predloga je vložila šele po razpisu glavne obravnave in ne že pred oziroma na predobravnavnem naroku), je pritožba zoper izpodbijani sklep, nedovoljena (četrti odstavek 435. člena ZKP ter drugi odstavek 83. člena ZKP v zvezi s 429. členom ZKP). Predmetni sklep se sme namreč izpodbijati le s pritožbo zoper sodbo (četrti odstavek 340. člena ZKP v zvezi s 429. členom ZKP).

10. Ker je pritožba nedovoljena, jo je sodišče druge stopnje zavrglo.

Zakon o kazenskem postopku (1994) - ZKP  - člen 83, 83/2, 83/3, 340, 340/4, 429, 435, 435/4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.